PABŪKIME KARTU SU DAINUOJANČIAIS PARTIZANAIS. 


Vacys Rociūnas 


Į gan turtingą šio pavasario Clevelando lietuvių renginių grandinę, po sėkmingo 
Vilniaus valstybinio operos ir baleto teatro mezosoprano Vitalijos Siškaitės, teno- 
ro Broniaus Tamašausko ir pianisto Roberto Bekionio koncerto, surengto Clevele- 
lando ateitininkų, kovo 5 dieną, įsijungia dainuojančių Lietuvos partizanų grupė 
ŠILAS, kurį girdėsime šį sekmadienį, kovo 19 d., 4 val. popiet Dievo Motinos pa- 
rapijos auditorijoje. 


Šis koncertas išsiskirs ne tik savo unikaliu dainininkų sąstatu, bet ir dainomis, 
nukeliančiomis klausytojus į Tėvynę ir į tolimąsias Sibiro taigas, kur aidėjo skausmo 
gaidos bei negęstanti meilė Tėvynei ir laisvės viltis. 


Čia girdėsime ir asmeniškai susitiksime ne su ypatingai garsiais solistais, bet gyvenimo 
audrų ir kančių užgrūdintais Lietuvos sūnumis ir dukromis, perėjusiais kančios, bado 

ir jau mirties angelo vedamais keliais. Tai mūsų tautos liūdniausios istorijos metų 
liudytojai. 


Mes visi būsime su jais. Vėl pasijusime esą tos pačios lietuvių tautos vaikais, atmetę 
kai kurių norimą mums įpiršti "mes ir jūs“ kontraversinį iššūkį. 


Šiam dainos vienetui vadovauja partizanė, slapyvardžiu Narsuolė, Marija Liorentaitė- 
Gražulienė, buvusi kaimo mokytoja, iškentėjusi lagerių golgotas ir, anot poetės Anta- 
ninos Garmutės, kaip šilo pušis atlaikiusi audras; ji buvo sužeista ir nuteista mirties 
bausme, kuri vėliau buvo pakeista 25 metų lagerio. Sile dainuoja: seserys Bronė Mar- 
čiulynaitė-Galinaitienė ir Ona Dailydienė, partizano seserys ir ryšininkės; Juozas 
Skaržinskas (slapyvardis Dramblys) lageriuose iškentėjęs 26 metus, į Lietuvą grįžęs 
1974 metais; Juozas Šarkauskas, partizanų ryšininkas, vėliau partizanas ir pogrin- 
dininkas Kaune; Klemensas Tamaliūnas, partizanavęs Kazlų Rūdos miškuose ir Vy- 
tautas Balsys, partizanas nuo 1944 iki 1948 metų, sužeistas ir nuteistas. Su grupe at- 
vyko ir plačiai žinoma rašytoja, mokslininkė, poetė Antanina Garmutė, kuri būdama 
14 m. buvo ištremta į Rytų Sibirą, Irkutską. 


Rengėjų kvietimas į šį koncertą kartoja Antaninos Garmutės kreipimąsi: Tikimės 
malonių susitikimų su brangiais tautiečiais. Mes - perėję Sibirą. Jūs - platų pasaulį. 
Vieni - Rytų. Kiti - Vakarų. Tremtiniai. MES VISI VIENĄ LIETUVĄ nešam per 
gyvenimą, kaip brangakmenį, širdyse. 

TIKRASIS PA VASARIO PRANASAS 
Danutė Bindokienė (DRAUGAS, 1995 II 23) 
Per metų metus jau taip įpratom tikėti, kad tikriausias žiemos galo pranašas yra ne 
linksmiau čirškiantys žvirbliai, ne vis siaurėjantys pajuodusio sniego lopai, bet 
užuominos, kad lituviai skautai vėl ruošia Kaziuko mugę. Esame beveik įsitikinę 

kad be jos nei pavasaris neateitų. Šiltesniame klimate tai nelabai aktualu. bet mums 
šiauriečiams-žiemkentėliams, jau šiuo laiku žiema labai prailgusi, pavasario nekan- 
triai laukiame, tad nekantriai ieškome žiemos pabaigos ženklų. 


Ir štai, besibaigiant vasariui, staiga į redakciją laiškanešys atneša skautišką "kvieslį" 
maloniai primenantį, kad...skautų vienetai ruosia Kaziuko mugę. Nuo to kvietimo lyg 


diena prašviesėja, net varnų kvarksėjimas nuogame kleve už lango pradeda skambėti 
kaip "čiulbesys". 


Kaziuko mugė - tai viena gražiausių užsienio lietuvių skautų tradicijų. Galbūt jos 
sumanytojai nei sapnuote nesapnavo, kad ji taip įleis šaknis ne tik lietuviškoje skauti- 
joje, bet ir visuomenėje. Pasirėmusi garsiųjų Kaziuko mugių, pamėgtų Vilniaus krašte 
šv. Kazimiero šventės proga, pavyzdžiu, lietuvių skautų vadovybė sukūrė savitą mūsų 
sąlygoms pritaikytą, tradiciją, kuri puoselėjama jau netoli 40 metų ne tik Čikagoje, bet 
ir kituose miestuose; ne tik Amerikoje, bet ir kituose kraštuose, kur tik pasireiškia lie- 
tuvių skautų veikla. 


Tai auklėjimo, bendradarbiavimo, darbštumo ir pasitenkinimo savo rankų uždarbiu 
šventė, tuo pačiu puoselėjanti lietuviškus papročius, tęsianti gražias vilniškių Kaziuko 
mugių tradicijas ir akivaizdžiai atkreipianti jaunimo dėmesį į lietuvių tautos šventąjį. 
Juk tas Kaziukas, kurio vardu pavadintas renginys, yra ne kas kitas, o šv. Kazimieras 
kovo 4 d. įrašytas visuose lietuviškuose kalendoriuose. Norime tikėti, kad ilgo pasi- ' 
ruošimo mugei metu, dirbant rankdarbius, atliekant projektus, kurie "privilios" publi- 
ką ir padės sutelkti lėšų, reikalingų skautiškai veiklai, vadovai atranda progų pakalbėti 
apie šv. Kazimierą, jo meilę Lietuvai, nuolatinę globą jos jaunimui. Be šv. Kazimiero 
mugė būtų tik "blusturgis“, kaip vaikai mėgsta vadinti tokias suneštines prekybas. 
Pavadinus Kaziuko vardu, mugė įgauna kitą, daug kilnesnę prasmę. 


Mugės ruošos darbai ir talka atlieka vertingą vyresniųjų bei jaunesniųjų bendradarbia- 
vimo paskirtį. Ne tik patys skautai, bet ir jų šeimos nariai, praleidžia daug valandų, 
gamindami "muginukus", kad lankytojai būtų pavalgydinti, pagirdyti, palinksminti ir 
prie prekystalių paliktų kuo daugiau dolerių. Tai efektingas ir pagirtinas būdas skautams 
susirinkti savo veiklai lėšų, netiesiant nuolat ranką į visuomenės geraširdiškumą. Savo 
pačių darbu ir pastangomis gautas uždarbis, vėliau jį panaudojant įvairiems skautiškos 
(tęsinys 9 pusl.) 


